Rímskokatolícka cirkev Farnosť Trenčín - Opatová

Letná sviatosť zmierenia
2024-07-29 16:00 - 18:00 (Europe/Bratislava) | farský Kostol sv. Stanislava (Opatová nad Váhom); filiálny Kostol sv. Jána Nepomuckého (Kubrá)
V tomto týždni máme prvý piatok v mesiaci august. Preto dávame do pozornosti možnosť prijať sviatosť zmierenia. Spovedať budeme v pondelok 29. júla: v Kubrej od 16.00 do 16.30 hod. a v Opatovej od 17.00 do 18.00 hod.. Príležitosť ku svätej spovedi bude v prvopiatkovom týždni vždy 30 minút pred svätou omšou. Osobitne pozývame najmä prázdninujúcich žiakov a študentov.

Farský letný tábor
2024-07-29 - 2024-08-02 | Farská záhrada, Potočná 52/87, Trenčín, 91101, Slovenská republika
Školský rok sa pomaly končí a o pár dní začínajú pre deti letné prázdniny. Ak ešte nemáte program – čo tak vyskúšať náš farský letný tábor. V termíne od 29. júla do 2. augusta vyrastie vo farskej záhrade stanové mestečko. To prichýli všetkých odvážlivcov, ktorí sa neboja umývať v rannej rose, nezľaknú sa pavúkov, chrobákov či iného hmyzu. Prežijú týždeň bez mobilu alebo počítača a pohodlie svojej postieľky vymenia za spací vak a stan.
Ak patríte medzi nich prihláste sa a prežijete päť dní plných neopakovateľných dobrodružstiev, hier, zábavy, šantenia, trochu poučenia, no predovšetkým skvelých zážitkov s vašimi kamarátmi.
Tábor je určený pre všetky odvážne deti, ktoré sa neboja nových zážitkov a prekvapení vo veku od 7 do 13 rokov. Príspevok na stravu je 50 Eur. Prihlasovať sa môžete na Farskom úrade v Opatovej nad Váhom, v sakristii farského Kostola sv. Stanislava alebo elektronickou poštou na adrese mlysican@gmail.com
Prihlasovací formulár

Letné kino: Chatrč
2024-07-26 20:45 - 22:45 | Farská záhrada, Potočná 52/87, Trenčín, 91101, Slovenská republika
Možno tak trochu rozporuplný, no hlboký film prináša na plátno príbeh Macka Phillipsa, ktorý za tragických okolností príde o svoju milovanú dcérku Missy. V stave hlbokého zúfalstva dostáva list, v ktorom ho Boh pozýva na stretnutie presne tam, kde sa tragédia odohrala. Mackov hlboký žiaľ je konfrontovaný s večnosťou a on zrazu prežité utrpenie vníma úplne inak. Láska a odpustenie, náročná cesta zmierenia a milosrdenstvo nakoniec prinesú radosť do duše otca, ktorý sa so stratou dcéry zmieri a vyrovná.
Dráma
Spojené štáty americké, 2017
132 min.

Po stopách Čachtickej pani
2024-07-19 08:00 - 17:00 | Čachtice, Čachtice, Slovenská republika
Pozývame všetky deti, ktoré rady objavujú a spoznávajú rôzne tajomstvá na letnú, detskú expedíciu: „Po stopách Čachtickej pani“. Presne ak oslovovali kedysi dávno čachtickí poddaní grófku Alžbetu Bátoriovú, neslávne známu svojou krutosťou. Jej hrad sa rozprestiera na kopci nad obcou Čachtice a presne tam sa vyberieme. Vlakom sa dovezieme do dedinky Višňové, ktorá sa nachádza na západnej strane hradného kopca a odtiaľ vystúpame až k samotnej hradnej bráne. Prezrieme si hrad, presnejšie, to, čo z neho zostalo a potom sa vyberieme, tentokrát už dolu kopcom do Čachtíc. Tam navštíme niekdajšie sídlo šľachtického rodu Draškovičovcov, v ktorom sa dozvieme aj ďalšie informácie o čachtickej grófke. Za odmenu ochutnáme tunajšiu výbornú zmrzlinu a vláčikom sa vrátime späť domov.
Na výlet je potrebné sa prihlásiť cez registračný formulár.
Stretneme sa 19. júla 2024 cca 7.50 hod. na vlakovej stanici v Opatovej (smer Trenčín) – odchod vlaku je 8.03 hod. prosíme nemeškať! Návrat približne okolo 17.00 hod do Opatovej.
Čo si zobrať?
– dobrú náladu, trošku poslušnosti, chuť objavovať nové veci a okrem toho:
– primerané oblečenie podľa počasia, čiapku na hlavu, dostatok tekutín na celý deň, jedlo (v Čachticiach sú potraviny)
– vhodnú pevnú obuv
– kartičku poistenca (aspoň prefotenú alebo v mobile)
– kartičku na bezplatnú prepravu vlakom (ak máte)
– peniaze na vstupné (Čachtický hrad 2,50 Eur a Draškovičov kaštieľ 1,00 Eur) + nejaké vreckové na drobné výdavky, suveníry, alebo nákup v potravinách
Samozrejme vítaní sú aj rodičia, alebo starí rodičia.

Cyklovýlet pre rodiny s deťmi: Trenčianske Teplice
2024-07-14 15:00 - 19:00 | Trenčianske Teplice, Trenčianske Teplice, Slovenská republika
Radi bicyklujete? Ak áno, poďme spoločne na krátky nedeľný cyklovýlet. Čo tak trenčianske Teplice? Poďme si spoločne vychutať letnú atmosféru kúpeľného mestečka pod Machnáčom. Poprechádzať sa po kúpeľnej promenáde, ochutnať miestnu zmrzlinu, alebo chrumkavé kúpelné oblátky. Posedieť si na trávniku v kúpeľnom parku alebo nakŕmiť kapríkov v jazierku.
Stretneme sa o 15.00 hod. na farskom dvore, odtiaľ pôjdeme cez Dobrú a Trenčiansku Teplú (po cyklotrase do Trenčianskych Teplíc)
Dĺžka trasy: cca 20 km (spolu tam aj späť)
Potrebné: pre deti povinná prilba, bicykel v dobrom technickom stave a prítomnosť rodiča

Nočná krížová cesta na Butkove - podujatie je presunuté na nový termín !!!
2024-07-12 20:00 - 22:30 | Skalné sanktuárium Božieho milosrdenstva na hore Butkov, Janka Kráľa 536, Ladce, 01863, Slovenská republika
V rámci cyklu “Farské leto” pripravujeme pre vás rôzne podujatia. Aj keď sú prázdniny, nechceme vynechať ani duchovný rozmer týchto dní. Pozývame vás preto zažiť neopakovateľnú atmosféru nočnej modlitby v Skalnom sanktuáriu Božieho milosrdenstva na hore Butkov. V piatok 12. júla 2024 o 20.00 hodine sa stretneme na parkovisku pri chate Muflónka nad Hornými Ladcami. Spoločne vystúpime ku Bráne rodiny, odkiaľ sa budeme presúvať po jednotlivých zastaveniach krížovej cesty až do pútnickeho areálu, kde pobožnosť ukončíme. Spoločne sa budeme modliť krížovú cestu za naše rodiny, ich členov, vzťahy v ich vnútri a na vaše osobné úmysly.
Týmto podujatím chceme poukázať na silu spoločnej modlitby pre naše spoločenstvo, obetu a námahu, ktorú musíme vynaložiť pri účasti na ňom a zároveň vám ponúknuť i možnosť prežiť nevšedný duchovný zážitok.
Ide o pomerne namáhavý výstup, preto tí, ktorých zdravotný stav alebo vek neumožní podujatia sa zúčastniť, modlite sa spolu s nami, aspoň na diaľku.
Podujatie sa uskutoční len v prípade priaznivého počasia. Ak bude hroziť búrka, alebo silný dážď podujatie sa neuskutoční. Upozorňujeme, že časť úseku od parkoviska ku Bráne rodiny je pomerne strmá, zvážte prosím účasť na tomto podujatí so zreteľom na vaše fyzické sily na nočnú hodinu. Odporúčame priniesť si lampáš, baterku alebo čelovku. Vhodná je aj pevná obuv, vzhľadom na povahu terénu.

Letné kino: Mária Goretti
2024-07-05 21:00 - 22:30 | Farská záhrada, Potočná 52/87, Trenčín, 91101, Slovenská republika
Prvým filmom, ktorý sme pripravili je film Mária Goretti. Šiesteho júla slávime liturgickú spomienku na túto mladú taliansku sväticu, preto sme sa rozhodli letné kino odštartovať práve týmto filmom. Film z roku 2003 zobrazuje príbeh o mladom dievčati, ktoré svojou odvahou, dobrotou a otvorenosťou odpúšťať, zmenilo životy mnohých ľudí, ktorí ju poznali. Film o dievčati, ktoré sa za zlobu dokázalo odplácať láskou, dokonca i mužovi, ktorý ju zavraždil.
Dráma,
Taliansko, 2003
100 minút

Rodinná čerešňová slávnosť
2024-06-15 14:00 - 18:00 | Farská záhrada, Potočná 52/87, Trenčín, 91101, Slovenská republika
Obdobie dozrievania čerešní je tu. Aj čerešňa vo farskej záhrade nám v tomto roku bohato zarodila. Potrebujeme pomôcť so spracovaním jej úrody. Preto pozývame všetkých vás, ktorí radi zavárate, pečiete, či inak spracovávate čerešne na oberačku. Tak akurát by mali byť zrelé už v týchto dňoch, preto si berte košíky a poďte oberať.
Ale nebudete to len tak zadarmo! V sobotu 15 júna 2024 popoludní od 14.00 hodiny pripravujeme pre vás veľkú „Rodinnú čerešňovú slávnosť“. Okrem zábavy a hier čaká na rodiny veľká súťaž o najlepší koláč pripravený z našich farských čerešní. Cez týždeň si príďte naoberať, doma spoločne upečte podľa vlastného receptu váš najlepší koláč, ktorý v sobotu prinesiete na ochutnanie. No a možno práve ten váš, bude ten naj… Nezáleží, či to bude bublanina, kysnutý koláč s posýpkou alebo štrúdľa – jednoducho musí dobre chutiť a hlavne musí byť upečený zo srdca.
Pre deti je nachystaná aj kuchárska tvorivá dielnička. Budeme miesiť, vaľkať a šúľať čerešňové guľky, „cestenice“ alebo „perky“, ktoré potom uvaríme a ochutnáme. Pripravená bude aj súťaž pre všetkých „papkáčov“. Súťažiaci budú mať za úlohu zjesť čo najviac periek. Súťažiť budú chlapci, dievčatá, malí, veľkí, skrátka všetci, čo majú radi čerešne a poriadny apetít.
No a keďže čerešňa má vo svojom vnútri kôstku, ktorú treba vypľuť – budeme súťažiť aj v tejto disciplíne. Zápoliť sa bude o majstra v pľuvaní čerešňovej kôstky do diaľky. Takže už teraz môžete pomaly trénovať.
Nezabudnite, že premiérová Rodinná čerešňová slávnosť sa uskutoční v sobotu 15. júna od 14.00 hodiny na farskom dvore v Opatovej nad Váhom. Už teraz sa tešíme na vaše súťažné koláče, prázdne bruchá pre čerešňové perky a poriadnu silu v súťaži o najdlhší „dostrel“ čerešňovou kôstkou.

Ľudové misie
2024-05-25 - 2024-06-02 | farský Kostol sv. Stanislava (Opatová nad Váhom); filiálny Kostol sv. Jána Nepomuckého (Kubrá)
Ľudové misie sú mimoriadnym Božím pôsobením vo farskom spoločenstve. Je to týždeň duchovných cvičení. V nich si vypočujete viacero kázní a poučení ako prežiť naplno svoj život ako človeka a kresťana.
Ide o týždeň intenzívnejšej modlitby a kontaktu s Bohom. Je to milosť, ktorú nám ponúka Boh, aby sme si hlbšie uvedomili zmysel a cieľ nášho života. Je to čas, kedy sa mám zastaviť a spýtať sa sám seba: „Kam kráčam?“
Všetci máme príležitosť stretnúť a zmieriť sa s Bohom. Každý deň misií je zameraný na istú tému a má svoj program. Okrem spoločného slávenia svätých omší budú v programe stretnutia s jednotlivými skupinami.
Ľudové misie povedú rehoľníci z rôznych reholí – redemptoristi, minoriti, kapucíni, verbisti, ktorým budú pomáhať početné skupiny laikov, ktoré sa budú usilovať priblížiť bližšie tajomstvo Božej lásky.
Misie v našej farnosti sú príležitosťou urobiť niečo viac pre tvoj vzťah s Bohom, pre tvoju večnosť i pre tvoju rodinu. Neodmietni toto pozvanie a využi príležitosť, ktorú ti ponúka sám Boh.

Púť Trenčianskeho Archidiakonátu na Skalku pri Trenčíne
2024-05-18 15:00 - 17:00 | Pútnicke misesto Skalka pri Trenčíne, Skalka nad Váhom I/41, Skalka nad Váhom, Slovenská republika
Dekanáty Trenčín, Nemšová a Nitrianske Rudno pozývajú všetkých veriacich na Púť Trenčianskeho Archidiakonátu na Skalku pri Trenčíne v sobotu 18. mája 2024 pri príležitosti 800. výročia založenia benediktínskeho opátstva na Skalke. Program púte: 15.00 Modlitba posvätného ruženca 16.00 Slávnostná sv. omša. Hlavný celebrant Mons. Viliam Judák, nitriansky diecézny biskup.
Autobus na púť odchádza z Opatovej od Jednoty o 14:30, v Kubrej bude o 14:40.

Slávnostná svätá omša ku cti sv. Jána Nepomuckého
2024-05-16 18:00 - 19:00 | Filiálny Kostol sv. Jána Nepomuckého, Kubrá, Kubranská 98, Trenčín, 911 01, Slovenská republika
Vo štvrtok 16. mája 2024 pozývame na slávnostnú svätú omšu pri príležitosti sviatku svätého Jána Nepomuckého do filiálneho kostola v Kubrej, ktorý nesie tento titul. Slávnostná svätá omša sa začína o 18.00 hodine.

Cesta svetla v Dolnej Porube
2024-05-05 14:00 - 18:00 | Kalvária Dolná Poruba (Bukovina), 48.911131, 18.294622, 91443, Slovenská republika
Farnosť Trenčín-Opatová pozýva v nedeľu 5.mája 2024 na pobožnosť „Cesta svetla“ (Via Lucis) na kalvárii v Dolnej Porube. Spoločne budeme na zastaveniach krížovej cesty na Bukovine uvažovať o udalostiach od Pánovho zmŕtvychvstania až po zoslanie Ducha Svätého. Pobožnosť sa začne pri Kostole sv. Martina v Dolnej Porube o 14.00 hod. Po jej skončení bude pripravené občerstvenie, hudobný program a hry pre deti. Pozývame vás spoločne prežiť prijemné sviatočné popoludnie.

Bude zabezpečená i autobusová doprava po trase: Kubrá (odchod 13:15 hod.), Opatová nad Váhom (13:20 hod.), Dobrá, Trenčianska Teplá, Trenčianske Teplice, Omšenie. Prípadne je možné použiť i verejnú dopravu (Trenčín – Dolná Poruba príchod ku kostolu v D. Porube 13:53 hod.) alebo osobné autá.

Farské korčuľovanie
2024-04-28 16:15 - 17:15, 2024-04-21 16:15 - 17:15, 2024-04-14 16:15 - 17:15, 2024-04-07 16:15 - 17:15, 2024-03-24 16:15 - 17:15, 2024-03-17 16:15 - 17:15 | Zimný štadión Mariána Gáboríka, Hodžová 6844, Trenčín
Radi korčuľujete? Tak, neseďte doma a poďme sa spoločne hýbať! Pozývame vás na farské korčuľovanie, ktoré sa uskutoční na Zimnom štadióne Mariána Gáboríka na Sihoti v Trenčíne. Časť ľadovej plochy je vyhradená pre hokejistov a zvyšok pre ostatných korčuliarov. Pozývame osobitne rodiny s deťmi prežiť nedeľné popoludnie spoločne na ľadovej ploche.

Mládežnícka krížová cesta
2024-03-24 18:30 - 19:30 | Kostol sv. Stanislava, Potočná 484/88, Trenčín - Opatová nad Váhom
Kvetná nedeľa je osobitným dňom, ktorý v katolíckej cirkvi patrí mládeži. Pri tejto príležitosti si mladí z našej farnosti pripravili pobožnosť krížovej cesty. Tá sa uskutoční v nedeľu 24. marca o 18.30 hod. vo farskom kostole sv. Stanislava v Opatovej nad Váhom. Zastavenia krížovej cesty budú stvárnené formou tieňového divadla. Meditácie k jednotlivým zastaveniam podfarbí hudba, zvukové a svetelné efekty.
Videopozvánka

Eucharistická krížová cesta
2024-03-22 17:00 - 18:00 | Kostol sv. Stanislava, Potočná 484/88, Trenčín - Opatová nad Váhom
Pozývame vás v predvečer spoločnej svätej spovede pred Veľkou nocou na Eucharistickú pobožnosť krížovej cesty. Ježiša prítomného v Oltárnej sviatosti tak budeme sprevádzať po jednotlivých zastaveniach a zároveň ho prosiť o milosť dobrej svätej spovede pre celú našu farnosť. Srdečne pozývame a zároveň i povzbudzujeme k hojnej účasti na pobožnosti.

Krížová cesta mužov
2024-03-17 14:30 - 15:30 | Kostol sv. Stanislava, Potočná 484/88, Trenčín - Opatová nad Váhom
Ďalšou z tzv. stavovských krížových ciest v tomto pôstnom období bude pobožnosť, pri ktorej budú Ježiša sprevádzať muži našej farnosti. Modliť sa budú za všetkých mužov a otcov, ktorým je zverená starostlivosť o národ, krajinu, Cirkev, ale i rodiny. Dnešný svet potrebuje mužov s pevným charakterom, ale i chápavým a milosrdným srdcom, ktorí nehľadia len na seba svoje potreby, ale i na potreby druhých.
Pobožnosť krížovej cesty vo farskom Kostole sv. Stanislava budú hudobne doprevádzať Opatovskí harmonikári.
